Vinderen af den eftertragtede litteraturpris De Gyldne Laurbær, Jesper Wung Sung, kommer til den store ord-, sprog- og litteraturfestival Ordkraft i Aalborg, der afvikles i april på Kulturcenter Nordkraft og Musikkens Hus. - Det er et stykke tid siden, vi fik en aftale i stand med Jesper Wung Sung, og der er ingen tvivl om, at den kendsgerning, at han nu har fået De Gyldne Laurbær vil skærpe interessen for at møde ham, siger Ordkrafts projektleder, Ove Hesselbjerg i en pressemeddelelse. Han er glad for at kunne præsentere prisvinderen i Aalborg- - Jesper Wung Sung er en fremragende forfatter og fortæller, så han vil være den perfekte afslutning på dette års Ordkraft Festival som sidste punkt på programmet lørdag den 5. april. Vi glæder os til at præsentere ham. Jesper Wung Sung, der er 46 år, har fået De Gyldne Laurbær for romanen ”En anden gren” om forfatterens kinesiske oldefar San, der blev udstillet i Tivoli i København i 1902. Senere fandt han sin danske kærlighed, Ingeborg. Det er de danske boghandlere, der står bag uddelingen af laurbær-prisen.

Opsummering:
Ingen ringere end den nykårede vinder af De Gyldne Laurbær bliver hovednavn til Ordkraft i april.